 पठानकोट, 20 मार्च ।  जियां-जियां पाकिस्तान च तालिबान दा कब्जा ते कैह्‌र बद्‌धा जा दा ऐ उयां-उयां पीढ़ी दर पीढ़ी सदियें थमां पाकिस्तान च र’वै दे हिन्दू परोआर हुन अपनी नूहं-धीयें दी लाज बचाने ते जान बचाने दी खातिर पलायन करियै पंजाब दे बाघा बार्डर दे रस्ते भारत औने गी मजबूर होआ दे न।  पिछले थोड़े अर्से च पाकिस्तान थमां केईं हिन्दू परोआर उजड़ियै इत्थै आए न ते इंदे औने दा सिलसिला हुन बी जारी ऐ।  अजैं हाल च गै उत्थूआं परतोए पीड़ित परोआरें दी व्यथा जानने दे इरादे कन्नै साढे संवाददाता ने जिसलै अमृतसर पुज्जियै इंदी तलाश कीती तां मती जद्दोजह्‌द परैंत छड़ा च’ऊं परोआरें कन्नै गै संपर्क साधेआ जाई सकेआ।  इनें दिनें अमृतसर दे खंडवाला च कराए दे घरें च र’वै दे इनें पलायनकर्ता परोआरें दे मुखिया पं. अवतारी लाल ने दस्सेआ जे ओह् लोक पाकिस्तान दे सूबा सरहद दे पेशावर थमां लगभग दौ सो किलोमीटर दूर स्थित औरगजाई एजेंसी दे निवासी न जेह्‌ड़ा के कबाईली लाह्‌का ऐ ते उत्थें पाक सरकार दा कोई कायदा कनून नेईं चलदा, छड़ा मकामी ज़िरगा (पंचायत) दे निदेशानुसार गै गुजर-बसर करनी पौंदी ऐ ब जदूं थमां इस क्षेत्र उप्पर तालिबानियें दा कब्जा होई गेआ ऐ तदूं थमां उत्थें दे हर इक वशिंदे गी उंदे आदेशें दा गै अनुसरण करना पवा दा ऐ ते हुक्म नेईं मन्नने उप्पर सजा दे रूप छड़ी मौत गै थ्होंदी ऐ।  इक होर पलायनकर्ता जगदीश लाल शर्मा ने दस्सेआ जे ओह् लोक स्वात घाटी स्थित अपने कस्बे च अपनी सारी जिमी जायदाद छोड़ियै जियां कियां इक ब’रे दे वीज़ा उप्पर भारत आए न।  उनें आक्खेआ जे बंड दे बाद अज्ज ओह् लोक पश्चताऽ दे न जे उं’दे पुरखें तदूं गै पाकिस्तान कीह् नेईं छोड़ी दित्ता हा जबकि 60 ब’रें परैंत अज्ज परतियै उ’यै सब किश करने गी मजबूर होना प’वा दा ऐ। 